Predkladacia správa

Ministerstvo školstva Slovenskej republiky predkladá na rokovanie vlády Slovenskej republiky Návrh na uzavretie „Dohody medzi vládou Slovenskej republiky a vládou Kórejskej republiky o vedecko-technickej spolupráci“. Ide o medzinárodnú zmluvu vládnej povahy. 
Text pripravovanej dohody bol priebežne počas expertných rokovaní konzultovaný s Ministerstvom zahraničných vecí SR. Expertné rokovania s kórejskými partnermi začali v roku 2008 predložením prvého návrhu znenia dohody, ktorý bol základom následných rokovaní. Záverečná  harmonizácia  textu medzivládnej dohody a zosúladenie stanovísk obidvoch strán sa uskutočnili v priebehu mája 2009 diplomatickou cestou.  
Cieľom dohody je zabezpečenie vzájomnej výmeny informácií v oblasti vedy a techniky cestou priamych kontaktov medzi vedeckými inštitúciami, podpora spolupráce v oblasti vedy a techniky, ako i prehĺbenie spolupráce vo výskume a technickom vývoji medzi podnikateľskými subjektmi v súlade s  vnútroštátnymi právnymi predpismi  Slovenskej republiky a Kórejskej republiky. 
Orgánmi zodpovednými za vykonávanie tejto dohody budú Ministerstvo školstva  Slovenskej republiky a Ministerstvo školstva, vedy a techniky Kórejskej republiky. Vykonávanie dohody si bude vyžadovať každoročne čiastku 50 000 Eur na podporu slovenských subjektov – realizátorov spoločných slovensko-kórejských výskumných úloh. Všetky výdavky spojené s vykonávaním tejto dohody budú zabezpečené v rámci schválených limitov výdavkov rozpočtu kapitoly Ministerstva školstva Slovenskej republiky na príslušné rozpočtové roky.
K predkladanému materiálu sa nevyhotovuje doložka finančných, ekonomických, environmentálnych vplyvov a vplyvov na zamestnanosť.